Radio Pretoria verloor hofsaak | Die Vryburger
Radio Pretoria is deur die hof beveel om aansoeke in te handig om vir elke herleistasie 'n lisensie te bekom, wat op die oomblik hul uitsendings onwettig herlei.
Indien die Radio sy luisteraars wettig wil bedien, moet die herleistasies elkeen 'n afsonderlike uitsaai lisensie bekom.
Dit beteken dat elke herleistasie, ingevolge regulasies, ook die vermoë moet hê om uit te saai vir 'n gedeelte van die uitsaai ure.
Die Radio Pretoria direksie, wat grotendeels belange het by die multikulturele Solidariteit, het 'n hofaansoek teen die Uitsaaiowerheid (OKOSA) ingedien nadat die owerheid hulle kennis gegee het om die onwettige uitsendings te staak.
Alhoewel die Besturende Direkteur, Willie Spies, gister die indruk wou skep dat alles goed afgeloop het, is die waarheid vir luisteraars verswyg.
Ingevolge regulasies van die OKOSA, mag Radio Pretoria nie herleiding toepas nie en maak die Uitsaaiwet nie daarvoor voorsiening nie.
Die Radiostasie het intussen, sedert Solidariteit se base betrokke geraak het, sy teikenmark van Boere-Afrikaners verruil om almal te bedien wat glo Afrikaans is.
Die term, Boere-Afrikaner, mag glo nie meer deur die omroepers gebruik word nie.
Dit staan in skrille kontras met wat in hulle aansoek om 'n uitsaai lisensie aangevoer is, en dui ook daarop dat die voorsitter van die Direksie se versekerings in dié verband, nie meer van krag is nie.
Jaap Diedericks, 'n direkteur van die radiostasie, het voorheen in die aansoek om 'n uitsaailisensie, slegs melding gemaak dat daar herleiding gedoen word.
Dit is onduidelik wat Diedericks daardeur wou bereik, maar die vermoede bestaan dat die OKOSA daardeur om die bos gelei moes word.
Klaarblyklik het die direksie staat gemaak op die misleidende inskrywing op die destydse aansoekvorm.
Die Radio het egter bloedneus gekry deur sy eie toedoen toe hulle begin het om herleistasies se frekwensies te adverteer.
Nadat die owerheid hulle aangespreek het oor die onwettige uitsendings, het hulle die advertensies oor herleistasies se frekwensies gestaak.
'n Voormalige direkteur, en stigter van Radio Pretoria, het aan Die Vryburger gesê die verkeerde optrede met die herleistasies, sowel as die grootdoenerigheid wat intussen ingetree het, is deels die rede vir die terugslag.
Hy het daarop gewys dat die herleistasies oor die vermoë moet beskik om self uit te saai, en in vele gevalle sal dit nie prakties uitvoerbaar wees nie.
Twee hoofredes kan aangevoer word, naamlik dat talle herleistasies moeilik toeganklik is en slegs sal kan uitsaai as groot uitgawes aangegaan word.
Die tekort aan uitsaaiers in die plattelandse gebiede, gaan dit haas onmoontlik maak, veral as hulle die werk teen 'n vergoeding gaan doen.
Die Radio sou veel meer mense kon bereik deur die tegnologie in te span, en die verouderde idee van herleistasies finaal te groet, het hy gesê.
4 thoughts on "Radio Pretoria verloor hofsaak"
Rina October 18, 2013 at 9:10 am
Hul kry nou net waarvoor hul gesoek het. Radio Sollies het mos ook oorgeskakel na 'n nuwe verskaffer, met die gevolg dat skottel luisteraars op die platteland wat nuwe dekodeerders moes aankoop en indien jy die regte dekodeerder het, moet ons mos nou aan DSTV 'n bedrag maandeliks betaal anders kan ons glad nie na die radio luister nie. Ons woon in 'n gebied waar opvangs van watter aard ookal moeilik is, daarom is dit onmoontlik om d.m.v. internet te luister. Kry die radio dalk iets uit die bedrag wat ons nou moet betaal? Vandat ons nou na DSTV kanaal 887 oorgeskakel het, en nog betaal ook daarvoor, hik die radio aanmekaar!
Gert Pretorius October 18, 2013 at 9:35 am
Luister ek na die Besturende Direkteur en sy kommentaar oor die hofsaak, vra ek myself die vraag af, hoe skaamteloos kan 'n mens wees? Dit is ons radio voor en agter en ons het sus en so gemaak in die begin jare met die radio ensovoorts en nêrens word daar melding gemaak van wat Clem de Klerk en sy span gedoen het nie. Dit word vergeet hoe Clem nagte lank gesit het met die aansoeke hoe dit aan die einde van die dag hy was wat uitgevind het dat met die korrekte voorlegging kon OKOSA nie anders as om die 4 jaar lisensie toe te staan nie. Vir 18 jaar het die Boerevolk die stryd gestry en die luisteraars se R5 en R10 het die radio tot stand laat kom en gehou. Vandag stap Soliforum met die eer weg en deurmiddel van woordspeling probeer hulle die indruk skep dat hulle die radio tot stand laat kom het en al die probleme gaan oorbrug.
Wat baie interessant gaan wees is wanneer die herleistasies hulle aansoeke gaan indien. Gedurende die 80 jare het ek die voorlegging gedoen by OKOSA vir 'n lisensie-aansoek van 'n herleistasie en daardie jare moes 'n herleistasie instaat wees om vir ten minste 4 ure per dag self uit te saai. Nou wonder ek maar net of die uitsaaiwet intussen verander het?
Rina Kruger October 18, 2013 at 9:49 am
Hul kry nou net hul verdiende loon. Radio Sollies spog met ander mense se harde werk van vroeër. Die bestuur en direksie van die Radio het mos besluit om van verskaffer te veander en toe ons ons oë uitvee, kan ons glad nie meer luister soos ons gewoond was nie. Daar is luisteraars wat nuwe dekodeerders moes aankoop en ons wat nog redelike nuwe dekodeerders het, moet nou mos vir DSTV kanaal 887 betaal. Kry die radio 'n deel van daardie geld? Ons woon op 'n plaas met baie swak opvangs en internet is baie stadig, met die gevolg ons kan ook nie deur internet luister nie. Vandat ons nou na kanaal 887 luister en vir 2 dae gesukkel het om gehelp te word deur die DSTV verskaffers, hik die radio vreeslik en ons hoor nie altyd die hele sin nie. Dit word nou regtig nag en indien ons nog kla, word ons aangeraai om na 'n ander radiostasie te luister. Hul is seker al moeg vir die klagtes! Ons wil nie na ander stasies luister nie, ons het ook bygedra om hierdie radio moontlik te maak.
jan debeer October 18, 2013 at 12:00 pm
Ek sien die kierangs begin braai.
Daar was n tyd toe hierdie Radio die draer van die vryheidsvlam was, want dit is immers waarvoor hy gestig is, met trane en lee beursies gevoed is, en uiteindelik bo uitgekom het.
Wat het hierdie lot nuwelinge by die radio, met direksie en al, gedoen om die Radio se gevegte in die hof te ondersteun?
Niks – net mooi niks!
Diegene wat nou nog na die vervreemde Radio luister, sal mettertyd agterkom dit is maar net nog n Solidariteit-foedie, met broedertjies wat hand bysit om die nuwe koers vol te hou.